Διομήδειοι Νήσοι

Οι Διομήδειοι Νήσοι (, προφέρονται «Νταϊομίντι Άιλαντς», , προφέρονται «Οστροβά Ντιομίντα», ή «Οστροβά Γκβόζντεβα»), είναι δύο μικρά, βραχώδη νησιά ακριβώς στη μέση του Βερίγγειου Πορθμού, που χωρίζει την Αλάσκα από τη Σιβηρία. Αποτελούνται από το Μεγάλο Διομήδη, έκτασης 29 τ.χλμ. που ανήκει στην Τσουκότκα (Ρωσία) και είναι γνωστός και σαν Imaqliq, Nunarbuk ή Νησί Ρατμάνοβ, και το Μικρό Διομήδη, έκτασης 6,3 τ.χλμ., που ανήκει στην Αλάσκα (ΗΠΑ) και είναι επίσης γνωστός σαν Νησί Κρούζενστερν ή Inaliq.

Τα νησιά χωρίζονται από τη συνοριακή γραμμή μεταξύ ΗΠΑ και Ρωσίας και τη Διεθνή Γραμμή Ημερομηνίας. Στα πλησιέστερα σημεία τους, απέχουν 3,8 χιλιόμετρα. Ο Μεγάλος Διομήδης είναι το ανατολικότερο σημείο της Ρωσίας, ενώ το δυτικότερο των Ηνωμένων Πολιτειών είναι οι Αλεούτιες νήσοι.

Δεκαπέντε χιλιόμετρα νότια-νοτιοανατολικά από τον Μικρό Διομήδη, βρίσκεται άλλο ένα μικρό, ακατοίκητο νησί που λέγεται Βράχος Φέργουεϊ.

Μόνο το νησί Μικρός Διομήδης κατοικείται, με μόνιμο πληθυσμό Εσκιμώους Τσούκτσους, που το 1980 αριθμούσαν 139 και το 2011 αριθμούσαν 135. Το μεγαλύτερο διαθέτει μόνο ένα σημαντικό μετεωρολογικό σταθμό, με προσωπικό που διαμένει εκ περιτροπής.

 Ετυμολογία 
Οι νήσοι ονομάστηκαν προς τιμήν του Έλληνα Αγίου Διομήδη· ο Δανός θαλασσοπόρος Βίτους Μπέρινγκ παρατήρησε τις νήσους στις 16 Αυγούστου (κατά το Ιουλιανό ημερολόγιο, ενώ 27 Αυγούστου κατά το Γρηγοριανό ημερολόγιο) 1728, την ημέρα κατά την οποία η Ρωσική Ορθόδοξη Εκκλησία εορτάζει τη μνήμη του αγίου.

 Ιστορία 
Ο πρώτος ευρωπαίος που έφτασε στα νησιά ήταν ο Δανός θαλασσοπόρος Βίτους Μπέρινγκ, στις 16 Αυγούστου 1728 (ημέρα του Αγίου Διομήδη, προς τιμή του οποίου και έλαβαν την ονομασία τους).

Το κείμενο της συμφωνίας του 1867 που καθόριζε τους όρους πώλησης της Αλάσκα από τη Ρωσία στις ΗΠΑ χρησιμοποιούσε τα νησιά για να ορίσει τα σύνορα μεταξύ των δυο χωρών: Το σύνορο βρίσκεται στη μέση της απόστασης που χωρίζει το νησί Κρούζενστερν ή Ιγκναλούκ από το νησί Ρατμάνοφ ή Νούναρμπουκ, και συνεχίζει βόρεια επ' αόριστον ώσπου να χαθεί εντελώς στον Αρκτικό Ωκεανό.

Επειδή ανάμεσα στα νησιά βρίσκεται η Διεθνής Γραμμή Ημερομηνίας, μπορεί κάποιος από το Μικρό Διομήδη να κοιτάξει στο "αύριο" του Μεγάλου Διομήδη.

Κατά τη διάρκεια του Ψυχρού Πολέμου η Λιν Κοξ κολύμπησε από το ένα νησί στο άλλο. Τα νησιά Διομήδη συχνά αναφέρονται σαν πιθανοί ενδιάμεσοι σταθμοί μιας γέφυρας ή ενός τούνελ που θα ενώσει τα δυο άκρα του Βερίγγειου Πορθμού. Ο Μικρός Διομήδης αποτέλεσε και την αρχή του γύρου του Ειρηνικού για τον Βρετανό ηθοποιό Μάικλ Πάλιν, παρουσιαστή της σειράς του BBC Full Circle, το 1995.

 Παραπομπές 

 Πηγές 
Εγκυκλοπαίδεια Πάπυρος Larousse Britannica, τομ. 21ος, σελ. 130

 Εξωτερικοί σύνδεσμοι 

 Εικόνες των νησιών.
 Σελίδα του Μικρού Διομήδη, με φωτογραφίες.
 Εικόνες από τα νησιά.
 Σελίδα του Μάικλ Πάλιν για τα νησιά.
 Dateliner Webcam, ελεγχόμενη webcam που σας επιτρέπει να δείτε από το Μικρό Διομήδη στον Μεγάλο (Java).

Κατηγορία:Αυτόνομος θύλακας Τσουκότκα
Διομήδη
Διομήδη
Διομήδη